
Rahanõude lootusetuks tunnistamine ja 
lootusetu rahanõude mahakandmine (Osaühing MEGASTONE)
1. ASJAOLUD JA MENETLUSE KÄIK
Osaühing MEGASTONE (registrikood 10506002, asukoht Punane 11-18, Tallinn 13620, edaspidi nimetatud Üürnik) ja Narva Linnavalitsuse Linnavara-ja Majandusamet (registrikood 75029837, asukoht Peetri plats 3, Narva 20308, edaspidi nimetatud Üürileandja) sõlmisid 10.11.2006. a äriruumi üürilepingu nr 1/358 (edaspidi nimetatud Leping), mille alusel Üürileandja andis Üürnikule ajutiseks tasuliseks kasutamiseks munitsipaalomandis oleva vara Lepingus nimetatud tingimustel. Lepingu punkti 2.1. kohaselt olid Lepingu objektiks Narvas aadressil Haigla 6 asuvad 2. korruse ruumid nr 105, 106 üldpindalaga 42,3 m² ja üldkasutatav pind 14,0 m².

Osaühing MEGASTONE ei täitnud nõuetekohaselt temale 10.11.2006. a Lepingu punktidest 3.2, 3.4.1, 3.4.3 tulenevat üüri- ja hooldustasu ning kommunaalteenuste maksete tasumise kohustust enam kui kolme kuu jooksul. 

31.07.2009. a sõlmisid Osaühing MEGASTONE ja Narva Linnavalitsuse Linnavara- ja Majandusamet 10.11.2006. a äriruumi üürilepingu nr 1/358 juurde kokkuleppe võlgnevuse tasumiseks, kus Osaühing MEGASTONE kohustus tasuma võlgnevuse osade kaupa kinnitatud graafiku alusel. Osaühing MEGASTONE rikkus võlgnevuse tasumise graafikut.
Seoses sellega, et Osaühing MEGASTONE jättis üüriarved pidevalt maksmata, teavitas Linnavara- ja Majandusamet Osaühingut MEGASTONE lepingu lõpetamisest. 01.01.2010. a leping lõpetati, kuid üles jäi üüri- ja kõrvalkulude 31.12.2011.a võlg summas 6751,25 eurot. 
MEGASTONE OÜ vastu olemasoleva rahanõude summas 6 751,25 eurot lootusetuks tunnistamist arutati 23.04.2013 ja 29.01.2014 Narva Linnavalitsuse linnavarakomisjoni koosolekutel, kus otsustati edasi lükata rahanõude lootusetuks tunnistamine kuni pankrotimenetluse lõppemiseni.

Osaühing MEGASTONE kustutati äriregistrist 03.12.2015 Viru Maakohtu 05.11.2015 kohtumääruse nr 2-10-67307 alusel, millega lõpetati osaühingu pankrotimenetlus seoses raugemisega.

Osaühing MEGASTONE poolt 10.11.2006 äriruumi üürilepingu nr 1/358 alusel tasumisele kuuluv üüri- ja hooldustasu ning kommunaalteenuste võlgnevus seisuga 01.02.2016 on 6751,25 (kuus tuhat seitsesada viiskümmend üks) eurot 25 senti.

Ülaltoodust lähtuvalt taotleb Narva Linnavalitsuse Arhitektuuri- ja Linnaplaneerimise Amet Osaühingu MEGASTONE vastu olemasoleva nõude summas 6 751,25 eurot lootusetuks tunnistamist ja mahakandmist. 
Küsimus oli arutlusel Narva Linnavalitsuse linnavarakomisjoni koosolekul 03.02.2016. a (protokoll nr 2). Narva Linnavalitsuse linnavarakomisjon tegi Narva Linnavalitsusele ettepaneku rahuldada Narva Linnavalitsuse Arhitektuuri- ja Linnaplaneerimise Ameti taotlus rahanõude lootusetuks tunnistamiseks ja mahakandmiseks.

2. ÕIGUSLIKUD ALUSED
2.1. KOKS § 30 lõige 1 punkt 2 sätestab, et valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2.  Narva Linnavalitsuse 08.03.2006. a määrusega nr 257 “Narva linna raamatupidamise sise-eeskirja kinnitamine” kinnitatud Narva linna raamatupidamise sise-eeskirja § 43 lõike 8 alusel, kui ebatõenäoliselt laekuvad nõuded osutuvad lootusetuks, kantakse nii nõue kui ka allahindlus vastaval kontrakontol bilansist välja. Nõue loetakse lootusetuks, kui LRK-l või Linnal tervikuna puuduvad igasugused võimalused nõude kogumiseks (nt võlgnik on likvideeritud või pankrotis ning pankrotipesas olevatest varadest ei piisa nõude tasumiseks) või selle tagasinõudmiseks tehtavad kulutused osutuvad kallimaks saadavast tulust.

2.3. Narva Linnavolikogu 24.08.2006.a määruse nr 34 “Linnavara kõlbmatuks tunnistamise, mahakandmise ja hävitamise kord» (edaspidi Kord) § 3 kohaselt rahanõue tunnistatakse lootusetuks vastavalt Narva linna raamatupidamise sise-eeskirja § 43 lõike 8 põhimõtetele. 

2.4. Korra § 22 punkti 2 kohaselt otsuse rahanõude, mille summa on alla 64 000 euro, lootusetuks tunnistamise ja lootusetu rahanõude mahakandmise kohta võtab vastu rahanõude valitseja Narva linnavalitsus.

2.5. Korra § 26 kohaselt otsus rahanõude lootusetuks tunnistamise ja mahakandmise kohta peab sisaldama rahanõude lootusetuks tunnistamise taotlusega nõustumist; rahanõude lootusetuks tunnistamise otsust ja volitamist selle rahanõude bilansist mahakandmiseks; märget lootusetuks tunnistatud rahanõudega seotud õiguste ja kohustuste ülekandmise kohta.

2.6. Tulenevalt Korra §-st 27 Korra §-s 26 nimetatud otsus on alus lootusetuks tunnistatud rahanõude mahakandmiseks selle  rahanõude valitseja poolt.
3. OTSUS
3.1. Nõustuda Narva Linnavalitsuse Arhitektuuri-ja Linnaplaneerimise Ameti taotlusega Osaühingu MEGASTONE vastu olemasoleva rahanõude lootusetuks tunnistamiseks ning tunnistada lootusetuks rahanõue summas 6 751,25 eurot 

3.2. Narva Linnavalitsuse Arhitektuuri ja Linnaplaneerimise Ametil maha kanda käesoleva korralduse punktis 3.1. nimetatud rahanõue oma bilansist.
3.3. Korralduse punktis 3.1. nimetatud lootusetute rahanõudega seotud õigused ja kohustused   ei kuulu ülekandmisele.
4. RAKENDUSSÄTTED
4.1. Narva Linnakantseleil teha korraldus teatavaks Narva Linnavalitsusele Arhitektuuri-ja Linnaplaneerimise Ametile.
4.2.  Korraldus jõustub seadusega sätestatud korras. 

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

